2023.6.12.
HU
Az Európai Unió Hivatalos Lapja
C 204/5
A javasolt keret értelmében a kollégium véleményei – amellett, hogy egyetértenek vagy nem értenek egyet bizonyos felügyeleti határozatokkal – feltételeket és ajánlásokat is tartalmazhatnak, amelyeket a kollégium szükségesnek tart a központi szerződő fél kockázatkezelésében mutatkozó hiányosságok mérsékléséhez (7).
Az EKB üdvözli a javasolt rendeletet, mivel az lehetővé teszi a kollégium tagjai számára, hogy megjelöljék a szavazataik alapjául szolgáló megfontolásokat és jelezzék a fennmaradó aggályokat.
A szavazási folyamat további javítása érdekében a kollégium tagjait ösztönözni kell arra is, hogy a kollégiumi véleményezési eljárás során a szavazataik leadásakor adjanak indokolást annak érdekében, hogy a központi szerződő fél illetékes hatósága jobban profitálhasson a kollégiumi tagoknak a kollégiumi véleményben szereplő különböző nézőpontjaiból.
Végezetül az EKB támogatja a központi szerződő fél illetékes hatóságának indokolási kötelezettségét, amely szerint határozatában részletes magyarázatot kell adnia a kollégium véleményétől való bármely jelentős eltérésre (8).
Az EKB véleménye szerint ezek a javasolt intézkedések javítani fogják a kollégiumok folyamatos részvételét, és segíteni fognak annak biztosításában, hogy a központi szerződő felek felügyelete támogassa az összes érintett hatósággal való hatékony együttműködést és hasznot húzzon azok nézőpontjaiból.
Az EKB támogatja a javasolt rendelet azon rendelkezését, amely szerint a kollégiumi tagoknak nagyobb mértékben hozzá kell járulniuk az éves felülvizsgálati folyamat lefolytatásához, és azt javasolja, hogy ez a hozzájárulás ne korlátozódjon az éves felülvizsgálat gyakoriságának és részletességének megállapítására, hanem foglalkozzon a felülvizsgálat érdemi felügyeleti fókuszával is.
1.1.2 Közös felügyeleti csoportokban történő együttműködés Az EKB teljes mértékben támogatja a javaslat alapjául szolgáló azon szándékot, hogy az engedélyezett uniós központi szerződő felek felügyeletében bevezessék a közös felügyeleti csoportokat.
A kollégiumi tagoknak a folyamatos felügyelet folyamatában való részvételének fokozása – különös tekintettel a kifogásról való lemondáson alapuló eljárások alkalmazásának felülvizsgálatára, a helyszíni ellenőrzésekre, valamint az éves felülvizsgálati folyamat összefüggésében – az uniós szintű felügyelet megerősítése irányában tett lépést jelent.
Segíteni fogja a kollégiumi tagokat a központi szerződő felek kockázatait és kockázatkezelését érintő kulcsfontosságú fejlemények mélyebb megértésének és közös felfogásának kialakításában, ami Unió-szerte fokozni fogja a központi szerződő felek illetékes hatóságai és kollégiumi tagjai közötti párbeszéd hatékonyságát és eredményességét.
Lehetővé teszi továbbá a központi szerződő felek illetékes hatóságai és kollégiumai erőforrásainak összevonását, ami még inkább hozzá fog járulni a központi szerződő felek uniós felügyeletének költséghatékonyságához, ami mind az illetékes nemzeti hatóságok, mind a kollégiumi tagok számára előnyös lesz.
Az EKB ugyanakkor nem tartja szükségesnek új felügyeleti szerv e célra való létrehozását, mivel ez nagyobb intézményi összetettséghez vezethet.
Az arányosság biztosítása érdekében az EKB a kollégiumi kereteken belüli meglévő együttműködésre támaszkodást javasolja.
Ennek szellemében az EKB azt javasolja, hogy a közös felügyeleti csoportok tervezett feladatait közös felügyeleti tevékenységként bízzák a kollégiumra, a kollégium tagjainak önkéntes részvételével, a „nincs kényszer – nincs tilalom” elvével összhangban.
Amennyiben valamely közös felügyeleti tevékenységben önkéntes alapon egy kollégiumi tag sem kíván részt venni az illetékes hatósággal együtt, ez azt jelenti, hogy az illetékes hatóság ezt a feladatot egyedül látja el.
A közös felügyeleti tevékenységeknek a meglévő kollégiumi folyamatokba való beépítése érdekében az EKB azt javasolja, hogy a központi szerződő felek illetékes hatóságainak az éves felülvizsgálati folyamatról szóló jelentését (9) egészítsék ki egy további elemmel, nevezetesen a következő éves felülvizsgálati időszakra vonatkozó közös felügyeleti tevékenységek tervével.
A közös felügyeleti csoportoknak a javasolt rendelet szerinti feladatain kívül az EKB a központi szerződő fél biztosítéki modelljei módosításainak jóváhagyásával, valamint az uniós központi szerződő fél illetékes hatósága által végzett éves felülvizsgálat és értékelés elvégzésével kapcsolatos, kifogásról való lemondáson alapuló eljáráshoz való hozzájárulás tekintetében is közös felügyeleti tevékenységeket javasol (10).
A közös felügyeleti tevékenységeknek esetleges szimulációs gyakorlatokat is magukban kell foglalniuk a központi szerződő fél kockázatainak és kockázatkezelési eljárásainak együttműködésen alapuló értékelésére szolgáló további eszközként.
Annak érdekében, hogy valamennyi hatóság – a kollégiumot is beleértve – hatékonyan részt vehessen a kifogásról való lemondáson alapuló eljárásokban, az EKB az értékelés vonatkozó határidőinek meghosszabbítását javasolja (lásd az alábbi 3.2. bekezdést).
(7) (8) (9) (10)
Lásd a javasolt rendelet 1. cikkének 12. pontját, amely új 17b. cikk (2) bekezdés c) ponttal egészíti ki az EMIR-t.
Lásd a javasolt rendelet 1. cikkének 12. pontját, amely új 17b. cikk (3) bekezdéssel egészíti ki az EMIR-t.
Lásd a javasolt rendelet 1. cikkének 16. pontját.
Lásd a javasolt rendelet 1. cikkének 16. pontját, amely módosítja az EMIR 21. cikkét.